Papersnake/gushiwen huggingface dataset:
送宁秀才过溪口占
彭汝砺（宋代）

邂逅吾所乐，爰复惜分携。系帆且少留，聊慰吾所思。

嗟我行老矣，志意非昔时。鬓毛黑如漆，种种今如丝。

譬如七年牛，力乏气亦衰。嗫嚅食青刍，欲往脚自迟。

爱子齿未壮，骨骼超等夷。轩昂宇宙间，万里惟所之。

举足我即到，宁复论华夷。行矣尚勉旃，卒慰吾所期。
关山月
毛蕃（清代）

紫塞秋风劲，黄榆玉露寒。可怜今夜月，还在异乡看。

画角声偏惨，刀环梦已阑。城头回首望，衰草白漫漫。
迎春花
曹于汴（明代）

轻黄不似首春时，果是青青但此枝。欲识花无与花有，且言春去竟何之。
题柳溪别墅
姚孝锡（宋代）

雨霁风和不动尘，柳边携酒赏晴春。
频来溪鸟浑相识，度水穿花不避人。
和施士洁寄和○○楼上学○先生移居原韵
陈望曾（清代）

太平山下闭门居，海上词人递鲤书。避地遗民思故国，怀乡有客鉴前车。

公麟画法千秋在，伯虎诗篇万卷舒。轮奂君家完苟美，稻香卜筑结吟庐。
春诗二首 其一
王俭（南北朝）

兰生已匝苑，萍开欲半池。轻风摇杂花，细雨乱丛枝。
林和叔侍郎龟潭庄
楼钥（宋代）

顷年曾记游花谿，宗枢潭府谿之湄。
徘徊其上叹秀爽，宜有英才瑞明时。
岩岩林公天与奇，劲气不为金石移。
少以六义鸣上庠，游宦所至英声驰。
澜翻荐口彻旒冕，通籍直上黄金闺。
出宰长城如卓鲁，至今遗爱人歌之。
入朝一冠御史豸，台纲振厉先光辉。
光宗圣度如天大，俾承旧制形宸奎。
言所当言公不屈，上喜抗直深倚毗。
历居三院上横榻，首尾独击及四期。
擢居小天不肯住，远指章贡把一麾。
政成召节不旋踵，神与清涨促公归。
代言批敕节弥励，藜藿不採非公谁。
竟以松班分制阃，海邦虽陋不鄙夷。
抚摩赤子厪一稔，功利及物难周知。
公方在台我立螭，台省相望心事齐。
皇上初政公赐环，我居青琐公紫薇。
时平论事同努力，寄名雷霆如恐迟。
我求外补径投閒，公亦出关喜相随。
受廛亲见贤郡侯，攀辕卧辙同旄倪。
公时自谓二宜去，吏民犹诵三不欺。
棠阴蔽芾勿翦伐，万人来往城南堤。
书来不复说余事，颇言别墅躬鉏犁。
频年日涉愈成趣，去家三里共游嬉。
首崇御札极尊合，又以副墨登之碑。
非欲自诧稽古力，铺张圣德彰仁慈。
犹记殿上争挽衣，咫尺龙颜犯天威。
坐以汉法当粉齎，廷臣就列仍绅緌。
箧藏常裾不容毁，如以折槛存轩墀。
公严十袭我书榜，老臣追往空涕洟。
吾闻一潭浩深绿，上有怪石形如龟。
是为古丽最佳处，地藏天作公发挥。
大谿横贯地坦平，演迤明秀山四围。
十峰历历可名数，余如芙蓉耸天涯。
独此一山亘里许，中立壁峻难攀跻。
堂名娱老正东南，比汉二疏公庶几。
海棠炫昼绕栏槛，细声嫣红遍繁枝。
杂花满地秀而野，何殊迂叟居洛师。
千岁灵龟巢莲叶，祝公耆寿登庞眉。
桃花源杳号霞隐，木奴霜后黄金垂。
深可藏书旷可射，初篁细香临月池。
狎鸥渚边鸥为下，观鱼梁上鱼不疑。
悬崖石横笋斜出，拒霜为城媚清漪。
公既垂车弃轩冕，鸿飞冥冥不受羁。
超然但欲适吾意，抱瓮直欲心忘机。
我虽未到景略序，尽录无心图画为。
花朝月夕景何限，想见晴好雨亦宜。
落霞孤鹜映西日，多少空翠仍烟霏。
此虽见之咏不足，强欲著语是耶非。
两守宝婺行或止，无由往叩山中扉。
旧闻赵公访欧阳，千里命驾如吕稽。
清风明月两閒人，万口犹传乐府诗。
我虽挂冠病双足，颂系一榻当炎曦。
荷公虽若鱼相忘，尺书时来自缄题。
屡索鄙书懒未暇，又恐境胜难为词。
兹来督我语益峻，远寄蜀绢栏乌丝。
为吾赠诗仍就写，欲待相好无时衰。
想像试作高堂赋，身知难往心欲飞。
才固不多老更尽，况此病瘁神亦疲。
不如及今为公作，语成不工不敢辞。
两家子弟向后日，庶几二老同襟期。
自海至楚途次寄马全玉八首 其三
张耒（宋代）

高城欲去更徘徊，病眼登临强一开。风物尽为愁里景，山川疑是梦中来。

此身双鬓何劳白，未老尘心可得灰。欲把烦愁付杯酒，祇应清梦待尊罍。
十月九日霁色可喜三首 其一
周紫芝（宋代）

屋角梅花欲弄晴，耐寒庭草尚晶莹。护霜云重知何事，留得芭蕉作雨声。
有感
陆游（宋代）

读遍名山万卷藏，残年肯受俗低昂？正须啸咏风涛上，未至悲辛酒朒旁。
梦里功名谁复计，闲中日月不胜长。
虚皇有诏君知否，尽赐江湖作醉乡。
喜杨诚斋赴召
张镃（宋代）

病中何事却懽欣，闻召高安老使君。
碧落岂容留绮夏，紫微端要著卿云。
朝天续集开新咏，解易玄谈记古文。
应笑清臞约斋子，湖边犹恋白鸥群。
六月二十日夜渡海
苏轼（宋代）

参横斗转欲三更，苦雨终风也解晴。
云散月明谁点缀？天容海色本澄清。
空余鲁叟乘桴意，粗识轩辕奏乐声。
九死南荒吾不恨，兹游奇绝冠平生。
边夜
田登（明代）

红尘无日憩奔忙，万里河梁客思长。鬼哭空濠秦将士，碑沈衰草汉文章。

民谙风土遵王度，天简河山壮帝疆。吟罢晚钟清夜永，疏林月影浸寒霜。
题伯颖云林茅屋图 其一
蓝仁（明代）

将军今为庶，茅屋住云林。白帽长年著，黄精积雪寻。

已闻瓜地近，更说鹿门深。猿鹤频来往，真知避世心。
县廨海棠盛开二绝句
项安世（宋代）

美人宿酒未全醒，困倚妆台睡不成。
一半醉颜无处画，似红如白最多情。
扫地游 其一 夹钟商西湖寒食
吴文英（宋代）

冷空澹碧，带翳柳轻云，护花深雾。艳晨易午。正笙箫竞渡，绮罗雾路。骤卷风埃，半掩长蛾翠妩。散红缕。渐红湿杏泥，愁燕无语。
乘盖雾避处。就解佩旗亭，故人相遇。恨春太妒。溅行裙更惜，凤钩尘污。酹入梅根，万点啼痕暗树。峭寒暮。更萧萧、陇头人去。
次韵游橘陂 其一
韩驹（宋代）

水边卢舍寺，朱实绕霜荣。棘刺防来密，筠笼赠岂轻。

谁为嘉橘诵，自拟渼陂行。莫讶归时黑，吾兼吏隐名。
念奴娇·刘郎初度随春到
魏了翁（宋代）

刘郎初度随春到，尚记彩衣春立。又上夫人千岁寿，相望不争旬日。琴瑟仪刑，山河态度，长是春风识。都将和气，蒸成满院红白。我被五斗红陈，三升官酒，驱到郪城北。解后相逢同一笑，此会几年难觅。宝蜡烧春，花光缟夜，未放觥筹急。天然真乐，傥来知是疣物。
偈颂七十六首
释师观（宋代）

蓦然平地一声雷，惊得蟭螟眼豁开。
是圣是凡俱不立，何妨随处舞三台。
赠许季升五首
赵蕃（宋代）

清江人物推陈谢，不减当年孔与刘。
肯为赋诗仍作序，要明吾子乃儒流。
题西四明赵氏书院
陈著（宋代）

他乡久客不堪怀，风雨书窗又独来。
梦恶喜闻莺唤醒，归途羞见雁声囘。
望春山色今须好，年少时光老易催。
坎止流行天已定，揿髯一笑且衔杯。
吴长文新得颜公坏碑
王安石（宋代）

鲁公之书既绝伦，岁久更为所珍。
荒坛坏冢朽崖屋，剥落风雨珍煨尘。
断碑数尺谁所得，点画入纸完如新。
延陵公子好事者，拓取持寄情相亲。
六书篆籀数变改，训诂後世多失真。
谁初妄凿妍与丑，坐使学士劳骸筋。
堂堂鲁公勇且仁，出遇世难亲经纶。
挥毫卓荦又惊俗，岂亦以此夸常民。
但疑技巧有天得，不必勉强方通神。
诗歌甘棠美召伯，爱惜蔽芾由思人。
时危忠谊常恨少，宝此勿复令珍堙。
偈
释德洪（宋代）

庐山殿阁如生成，食堂处处禅床折。我此三门如冷灰，尽日长廊卷风叶。
世美归侍政府以送君南浦伤如之何作诗送之 其六
邹浩（宋代）

卞氏称六龙，公家宛相如。久作风雨散，于今共诗书。

山前犹制锦，江上方题舆。遥想侍侧心，夙夕雁与鱼。
过岭
苏轼（宋代）

暂著南冠不到头，却随北雁与归休。
平生不作兔三窟，今古何殊貉一丘。
当日无人送临贺，至今有庙祀潮州。
剑关西望七千里，乘兴真为玉局游。
次韵和钱崇班再寄之什
杨亿（宋代）

祖祢勤王国史褒，传家自有吕虔刀。雄豪结客欺燕侠，憀慄悲秋笑楚骚。

奕世勋名金钺贵，出群风格玉山高。诗中敏手兼无敌，射落霜雕钓得鳌。
石门上洞为崔孝廉子玉作
何亮（宋代）

石门不尽藏珍地，上洞跻攀景更幽。鸟道乍通丹穴里，凤笙疑落碧山头。

云霄迥出千峰暝，河汉斜分一水流。最是崔咸高世处，他年良史直须留。
偈颂一百三十六首
释惟一（宋代）

四叶红莲，一音宣演。
其语巧妙，其义深过错。
前印威音，一点不差，
后证弥勒，不差一点。
离四句，绝百非，
即不无。只如一人恁么，
一人不恁么，一人恁么中不恁么，
一人不恁么中却恁么，又且如何。
造作不同，一般米面。
伤河龛老人
丘为（唐代）

老人甲子难计论，耳中白毛三十根。钓鱼几年如一日，船舷数寸青苔痕。

人生性命必归止，精魂伤夫向流水。月如钩在轮影中，风似人来𥭳声里。

蒲叶高低没钓矶，破舟仍系绿杨枝。水流不为人流去，鱼乐宁知人乐时。

土龛门前一行柳，独引青丝织鱼笱。柳花漠漠飞复飞，鱼笱如今落谁手。

余嗟老人多悲辛，老人昔日伤几人。人情相掩且相叹，不喜河头秋与春。
句
朱师服（宋代）

子牟心未老，愁上越王台。
咏蚕食叶图为康修撰德涵作
陆深（明代）

啖叶势未已，谋生意何愚。但知厌其腹，宁知用其躯。

恩深报必厚，功高祸与俱。物理固若此，感叹将焉如。
送李宪使赴燕南分题得乌飞曲
黄溍（元代）

台中树，枝上乌无数。当年元只为公来，今日从公却飞去。

赵北际，燕南垂。道傍绿树多好枝，公之所憩乌所依。

公毋亟行乌勿飞，问公此去何时归。上林春深树如织，公归但听乌消息。
次韵王尧明四旱诗 河运
李纲（宋代）

漕渠如坦途，泛此往来宅。疏川谁之功，乘木本诸益。

常疑侔沧溟，巨钓可龙伯。那知旱暵甚，有此困涸阨。

岂无车班班，莫胜仓箱积。譬犹一鹗飞，孰与鸷累百。

汲江劳瓮盎，祷雨费圭璧。端为鱼鳖忧，无乃云雷斁。

安得千里波，篙师发棹歌。愿借壮士手，为乃挽天河。
魏国太夫人陈氏挽歌词
陆佃（宋代）

门户同归太史评，传芳消息在瑶琼。凤衔诰诏从夫贵，龙负图书识父清。

金鸭火销香自远，玉奁珠在月空明。也知欲向华胥问，炊尽黄粱梦不成。
兖州登少陵台
劳之辨（清代）

诗史才名第一流，高台地是古南楼。须知觐阙麻鞋叟，曾作趋庭彩服游。

老去悲秋多感慨，少时怀古独淹留。我来又是千余载，鲁殿秦碑总故丘。
题徐熙桃花鹦鹉图
杨翮（元代）

海上红云日日新，碧鸾无梦识芳尘。
金笼不锁闲鹦鹉，占得东风一段春。
沈园二首·其二
陆游（宋代）

梦断香消四十年，沈园柳老不吹绵。
此身行作稽山土，犹吊遗踪一泫然。
见召西阳池泛舟仍示雅章因成二绝希笑览也 其二
刘敞（宋代）

习池几度共芳菲，烂醉池头到落晖。临去主人虽不召，山公能不少依依。
句
李淑（宋代）

王貌闲知鹤，黄吟苦似猿。
和苏州太守王规甫侍太夫人观灯之什余时以刘
苏轼（宋代）

不觉朱幡辗后尘，争看绣幰锦缠轮。
洛滨侍従三人贵，京兆平反一笑春。
但逐东山携妓女，那知后阁走穷宾。
滞留不见荣华事，空作赓诗第七人。
翻翻缇骑走香尘，激激飞涛射火轮。
美酒留连三夜月，丰年倾倒五州春。
（时浙西皆以不熟罢灯，惟苏独盛。
）安排诗律追强对，蹭蹬归期为恶宾。
堕珥遗簪想无限，华胥犹见梦回人。
秋怀
张嵲（宋代）

前山跻暮气，虚檐纳轻阴。
沉疴稍轻体，徐步望遥岑。
泬寥天宇净，斐亹秋云深。
原野旷萧条，岗阜何崎嶔。
微霜被群物，悴叶声萧森。
游鳞奔巨壑，翔鸟候穹林。
结念非一端，滞思纷相寻。
伊昔抱微尚，夙怀尘外心。
风波一震荡，飘流安可任。
廉颇思赵士，钟仪怀楚音。
往愤既切古，来忧方在今。
安排谅{上卫下足}言，委顺亦虚襟。
由来穷达士，万古同堙沉。
聊申悽断意，持和双南金。
霪雨溪涨抵郭可畏
戴表元（宋代）

黑雨连三日，黄流迸一川。
尽漫骑马路，祗有钓鱼船。
城郭功如此，江湖兴岂然。
儿曹却轻捷，来往似飞茑。
送友人任括州
沈佺期（唐代）

青春浩无际，白日乃迟迟。胡为赏心客，叹迈此芳时。

瓯粤迫兹守，京阙从此辞。茫茫理云帆，草草念行期。

纷吾结远佩，帐饯出河湄。太息东流水，盈觞难再持。
燕子矶
齐彦槐（清代）

翠壁丹岩两翼开，飞翔百尺有楼台。横江一只红襟燕，六代兴亡尽见来。
题画帐二首。远帆
皇甫冉（唐代）

朝见巴江客，暮见巴江客。云帆傥暂停，中路阳台夕。
郊庙歌辞。朝日乐章。雍和
佚名（唐代）

晨仪式荐，明祀惟光。神物爰止，灵晖载扬。

玄端肃事，紫幄兴祥。福履攸假，于昭允王。
崔文学甲携文见过，萧然有出尘之姿，问之，则孙介夫之甥也。故复用前韵，赋一篇，示志举
苏轼（宋代）

象服盛簪珥，岂是邢夫人。敝衣破冠履，可怜范叔贫。

君看崔员外，晚就观国宾。当年颇赫赫，翁妪争为姻。

蹭蹬阻风水，横斜挂边垠。青衫映白发，今似梅子真。

道存百无害，甘守吴市闉。自言总角岁，慈母为择邻。

邦人惊似舅，矫矫恶不仁。诗文非他师，家法乃富春。

岂非空同秀，为国产隽民。挺然齐鲁生，近出姬姜亲。

为文不在多，一颂了伯伦。清诗要锻炼，乃得铅中银。

自我迁岭外，七见槐火新。著书已绝笔，一默含千谆。

蒉桴和苇籥，天节非人均。时时自娱嬉，岂为俗子陈。
直州次韵丁教授送行二首
项安世（宋代）

谁唤新霜破晓扉，江神知我向庭闱。
直州千古送人处，一棹横江从此归。
帘额北风情索索，轿窗东日薄晖晖。
树头鹊子能傅喜，欲去回头更整衣。
又代赋
陈深（宋代）

狼藉风烟知几秋，巍巍杰阁焕然修。
移来世外神仙宅，幻出云中天帝楼。
眺远但知以万象，养生应悟解金牛。
帝角他日分馀历，咫尺钧天得梦游。
春日对镜
释智愚（宋代）

不住复新新，来从幻里真。
旧髯皆变白，老眼尚精神。
世事终难鉴，菱花变有尘。
东风原上草，不觉又生春。
送林方叔赴范馆
陈著（宋代）

家食城南擅独贤，夜占奎壁半移躔。
东风绛帐浑閒事，先世青毡是宿缘。
太皇太后合春帖子六首
苏颂（宋代）

荆楚牛人敺厉气，安丰枣腊祀苍精。
圣朝虽举前朝事，不为禳祈为劝耕。
某氏挽辞二首 其一
李昭玘（宋代）

翟茀朝初罢，升堂拜已非。凝尘孟光案，洒血老莱衣。

奁镜悲鸾舞，庭萱感露晞。西风原上路，无复板舆归。
潇湘八景 其一 平沙落雁
周密（宋代）

沙阁冻痕吹折苇，淡日黄云照滩水。风翻斜阵下沧茫，一笛渔滩又惊起。

翩翩弄影声号寒，帛书万里来长安。稻粱多处有矰弋，何如烟月江湖宽。
死马赋
刘希夷（唐代）

连山四望何高高，良马本代君子劳；燕地冰坚伤冻骨，胡天霜落缩寒毛。

愿君回来乡山道，道傍青青饶美草；鞭策寻途未敢迷，希君少留养疲老。

君其去去途未穷，悲鸣羸卧此山中；桃花零落三春月，桂枝摧折九秋风。

昔是浮光疑曳练，常时蹑景如流电；长楸尘闇形影遥，上策日明踪迹遍。

汉女弹弦怨离别，楚王兴歌苦征战；赤血沾君君不知，白骨辞君君不见。

少年驰射出幽并，高秋摇落重横行；云中想见游龙影，月下思闻飞鹊声。

千里相思浩如失，一代英雄从此毕；盐车垂耳不知年，妆楼画眉宁记日？

高门待封杳无期，迁乔题柱即长辞；八骏驰名终已矣，千金买骨复何时？
伐树
吕陶（宋代）

此心非是好伤生，重倚西轩觉眼明。但得樗樠芽蘖尽，县人何必笑丁丁。
舟中秋日感怀 其二
冯彬（明代）

瑟瑟西风吹浪花，江流百转漾晴沙。月明芦渚雁横塞，秋老蒲塘客忆家。

报称愧无青玉案，遭逢空羡碧云騢。夜阑独立频搔首，何事临流感物华。
况子沿檄来归舟过淮右绣衣左国录赠行以诗因
曹彦约（宋代）

况也来从班马傍，泛舟千里尚醲香。
庭虽过鲁元无异，桴仙乘由得问强。
亲见治民如沼眼，归谈勤贼定勤王。
翻思欠子寒如此，孤负珠玑富墨庄。
灵岩杂咏再叠沈德潜韵八首 其五 吴王井
弘历（清代）

英英吐云根，氿氿涵峰顶。秀峰寺其侧，舍利入塔影。

忆昔春雨中，偶然一汲绠。勿幕乃元吉，玩辞观象井。
雨中山行至松风亭忽澄霁
陆游（宋代）

烟雨千峰拥髻鬟，忽看青嶂白云间。
卷藏破墨营丘笔，却展将军著色山。
观江淮名胜图
王昌龄（唐代）

刻意吟云山，尤知隐沦妙。远公何为者，再诣临海峤。

而我高其风，披图得遗照。援毫无逃境，遂展千里眺。

淡扫荆门烟，明标赤城烧。青葱林间岭，隐见淮海徼。

但指香炉顶，无闻白猿啸。沙门既云灭，独往岂殊调。

感对怀拂衣，胡宁事渔钓。安期始遗舄，千古谢荣耀。

投迹庶可齐，沧浪有孤棹。
晚春小园观物
宋庠（宋代）

小园乘暖敞孤斋，畦埒经春尽绿苔。
新筍偶随枯篠出，野花閒绿故藤开。
双桐夹路元标井，酸枣依墙本乏台。
北户清风时一至，此身疑到上皇来。
禹州
史申义（清代）

尘点征衫一月程，朝凉忽觉马蹄轻。颍川风满钧台驿，嵩少云遮上棘城。

路入舞阳山不断，田分犨栎水常清。独怜朱邸笙歌歇，帝子宫墙蔓草生。
有怀半山老人再次韵二首
黄庭坚（宋代）

啜羹不如放麑，乐羊终愧巴西。
欲问老翁归处，帝乡无路云迷。
老衰畏寒晨起婢辈炽炭红焰满室身心俱泰喜而
姜特立（宋代）

严晨一炉火，爱重如兼金。
既已暖我躯，且复豫我心。
因思孟东野，曲身长苦吟。
何如贵公子，得意椒房深。
古墙行，并序
郑元祐（元代）

崒嵂环墙连数堵，宋亡犹是循王府。渡南功臣王第一，赐第钱塘贮歌舞。

筑墙远取南山土，军士肩赪汗流股。桢干停匀杵筑坚，小却犹支三百年。

当时能留岳忠武，返旆定可铭燕然。嫖姚忘家子婿戮，宰嚭卖国身名全。

偷安湖山忘大辱，诏谕江南等臣仆。萧墙缭周千柱宫，只欠甑泥蒸后筑。

带砺镌铭在甲第，筑墙不厌高于屋。远雁秋横五国城，帛书无复泪交倾。

可怜忠臣痛刻骨，空令志士死结缨。佞显忠诛谁得失？二百年馀昭白日。

旧时每见古墙边，鬼灯夜暗光如漆。墙土于今化作灰，欲问故老心先摧。

只有省垣新筑后，鼓角声殷吴山隈。
和秀实答仲嘉
王洋（宋代）

未春先以约春期，载酒如何却负时。
遥想醉狂哦舴艋，也知归客趁酴醾。
阿瞒气慑周瑜陈，樊素心贪白传诗。
横槊赋诗俱占却，据鞍矍铄正相宜。
次韵寄赵伯坚二首 其二
张耒（宋代）

相思何处望，月阁对南堂。念子犹记我，怀君时举觞。

可能思颍好，端是种花忙。閒说河阳政，佳哉副所望。
赠黄五星
朱复之（宋代）

寒灰枯木此心形，箕斗今须落姓名。
却爱酒星凭一算，麹生何日放流行。
奉和圣制重阳节宰臣及群官上寿应制
王维（唐代）

四海方无事，三秋大有年。百生无此日，万寿愿齐天。

芍药和金鼎，茱萸插玳筵。玉堂开右个，天乐动宫悬。

御柳疏秋景，城鸦拂曙烟。无穷菊花节，长奉柏梁篇。
榴花洞
蔡襄（宋代）

洞里花开无定期，落红曾见逐泉飞。
仙人应向青山口，管却春花不与归。
闲行至西山民家
陆游（宋代）

秋林半丹叶，秋草多碧花。
隔山五六里，临水两三家。
罾鱼与伐荻，各自有生涯。
平池散雁鹜，绕舍栽桑麻。
客至但举手，土釜煎秋茶。
城中不如汝，切莫慕浮夸。
文献书堂
甘守正（明代）

读书台上揽清奇，万丈飞泉起砚池。可是玉龙翻浪暖，水晶帘动喷珠玑。
梨花桑扈
王汝玉（明代）

桑扈交交拂曙鸣，梨花过雨羽衣轻。莫教舞落深窗里，怕遣罗敷晓梦惊。
东轩歌四十八句为伯弘昆仲赋
李昱（明代）

酌君东轩酒，赠君东轩歌。君家之轩甚疏豁，分明结构依岩阿。

上有魁山之峥嵘，下有堰水百折之流波。山盘水绕路不尽，地幽往往闻鸣珂。

轩中有人冠峨峨，怡怡之集何委蛇。秋天鸿雁序偏肃，春日棣花阴更多。

正当日出东方时，阳乌飞上扶桑柯。层轩面面皆阳和，六龙衔耀青天过。

伯氏仲氏吹埙篪，叔也季也能同科。况君有母寿而康，两鬓不着秋霜皤。

友于奉觞更上寿，绿酒微觉朱颜酡。临轩手把东皇衣，愿求龄永福且那。

谷风东来射花柳，海月东出穿松萝。东里先生尝叩门，鸣玉曳组肩相摩。

或工苦语似东野，或骋豪句如东坡。种瓜或作东门游，赏菊或向东篱哦。

西山朝来恰对我，拄笏云气相嘘呵。村南村北亦有邻，或荷农笠被渔蓑。

此轩实为东道主，剩有人物如星罗。嘤嘤黄鸟鸣高枝，娟娟白鹭浮盘涡。

归鸦或栖雪后桧，游鱼或触风前荷。有童惯养尸乡鸡，有客共玩山阴鹅。

草阁道人投东来，开轩延饮黑日閒婆娑。琅玕锦绣不足报，但寄诗笔悬长河。
题洪忠宣公墨宝册子
戴文灯（清代）

驼牟冈下昼攒矢，朔马来饮汴河水。康王出和敌不和，犹敕朝臣奉金绮。

使者多人不记名，铮铮铁有洪佛子。冷山囚絷十五年，几番嚼碎睢阳齿。

上天好还鉴孤忠，节毛落尽归乡里。到来白首对明廷，那知贼桧诪张技。

指嗾狂犬吠狺狺，万里南迁到儋耳。坐令玺书恩不下，殿中枉费黄麻纸。

呜呼思陵非忍人，也念小臣歌《陟屺》。子母犹劳金帛颁，父兄宁听冰天死。

惜哉庸臣实误国，遂教天子长蒙耻。奸回有柄和遂成，柔懦无能仇竟已。

千年展册留郁怒，已死奸谀剑欲指。纥干山雀已不归，叹息孤臣泪空泚。
龟山
陈龟年（宋代）

山是东南第一峰，长淮古汴渺连空。
登临不是观泉石，心折神皋指顾中。
寄胡达孝二首
赵蕃（宋代）

问讯安丰守，开藩且半年。
秋收多少麦，春辟几何田。
但使民能足，端知化已宣。
誉毋求赫赫，腹肯愧便便。
由岳麓寺下山返舟作
陈廷庆（清代）

湘滨来五度，才得一登临。片片江帆影，重重岳树阴。

碑赊三日读，僧向六朝寻。欲续传镫事，斜阳下碧岑。
岸树二首
杨万里（宋代）

岸树枝枝秃影中，雪风一半半春风。
栋梢落尽黄金弹，犹有纷纷缀弹茸。
芳树
文同（宋代）

庭前有芳树，浓阴满轩碧。
莫惜更携酒，醉此青春色。
朝来见鶗鳺，飞鸣绕其侧。
光景不可留，徒遣君叹息。
李坚甫净居杂题一十三首·画斋
文同（宋代）

试品斋中画，曾无第二流。
顽礓与乱筱，应挂在当头。
客舍迎龙庵喜曹先生过访
徐宗达（清代）

长夏香台里，客愁何处消。青钱荷叶嫩，黄口燕雏娇。

煮茗嘉宾至，敲诗好句饶。弗嫌山寺僻，同榻到明朝。
王左司致政还乡二首 其一
孙觌（宋代）

安眠不蹋鼓蓬蓬，荣路先回鹢退风。独片角巾东路去，休惊蕙帐北山空。

画图便可追三士，同社谁能作两翁。待拄一筇随蓟叟，摩挲铜狄霸城东。
白头吟
沈一贯（明代）

兔丝附青松，松高丝亦长。
何意秋风来，委蔓随飞霜。
海行无信风，春行无信时。
瑶轸曾误人，勿复欺新知。
事君以红颜，欺我以白头。
有夫莫令客，客心不可柔。
挽主事王洪
杨荣（明代）

一夕悲风起夜台，兰苕秀质倏倾摧。九京己作骑鲸梦，半世空倾倚马才。

蒿里凄凉朝露积，钱塘寂寞暮潮回。悬知穷达皆由命，始信冯唐最可哀。
罗浮漫兴 其二
黎粤俊（明代）

石楼楼畔即通天，锦绣峰头紫翠连。瑶室淩空堪永日，铁桥高跨自何年。

羽车去后人稀到，玉笛吹时鹤共旋。再读黄庭参内景，梯飙吾拟访飞仙。
百井寨次高子文留题原韵
李若水（宋代）

破篱残屋是谁家，一片斜阳万点鸦。
驻马冈头无处问，漙漙清露湿黄花。
江南意
王湾（唐代）

南国多新意，东行伺早天。
潮平两岸失，风正数帆悬。
海日生残夜，江春入旧年。
从来观气象，惟向此中偏。
和朱公掞祷雨五龙庙
李复（宋代）

太师占岁验律管，气来姑洗声犹短。
野欠告病三月余，公堂严斋五日满。
相招祷雨陟南山，出城鞭马追飞繖。
林鸠怒鸣竞逐妇，穴蚁移居自衔卵。
迎路商羊舞若飞，随车少女风不断。
阴升阳交兆已见，神意感通知悯旱。
焚香沥酒洒枯地，草根清流忽盈碗。
兹事旧传或未信，诚祷灵答知非诞。
祠亭丰碑高突兀，岁纪神{上鹿下加}魏所篡。
道武开国始南征，矫首据鞍思胜筭。
云间仰见黑龙来，翔戏下山五为伴。
考卜推为受命符，将拜帝休先沐澣。
前瞻雷电塞空山，筑宫岧峣敢辞懒。
鬼神填委焕丹青，草木森严无冗散。
登山层级绕岩峦，趣门一径极平坦。
箫鼓于今几百年，旸雨无愆雩萗罕。
今朝霡霂千里苏，太守忧民罄诚款。
四郊宿麦远青青，土膏脉润天已暖。
明朝牲币躬脩报，岂惮陟降步巘窾。
鲁无禾麦书春秋，须知民事不可缓。
阮郎归
石孝友（宋代）

烛花吹尽篆烟青。长波拍枕鸣。西风吹断雁鸿声。离人梦暗惊。

乡思动，旅愁生。谁知此夜情。乱山重叠拥孤城。空江月自明。
早稼
邢昉（明代）

秋阴满一川，刈获在渔船。
及此为农日，空知惜老年。
水村连白鸟，溪屋覆青烟。
日暮闻舂急，生涯亦可怜。
十月梅花
文同（宋代）

十月冻墙隈，英英见早梅。
应从九地底，先领一阳来。
紫膜纷纷脱，黄肤迤迤开。
得风浑自变，与雪欲成堆。
细晕轻檀口，浓妆腻粉肋。
月娥身解写，青女手能裁。
冷艳浮冰沼，清香落玉杯。
只忧融乳酪，不惜露琼瑰。
避妒情堪重，禁寒术可猜。
有谁怜寂寞，尽日独徘徊。
共语诚无计，将题耻不才。
东邻夜夜客，莫放笛声哀。
颂古三十六首
释惟一（宋代）

真觉祖师展两手，云门一举四十九。
空王殿已峭巍巍，千古万古犹乃旧。
江南曲
刘攽（宋代）

江南多芙蓉，水绿看最好。轻舟浮江来，白露秋意早。

露白秋已浮，游子行未归。采香欲谁赠，但见群鸥飞。

鸥飞不避人，思我平生亲。当亲而返疏，怅望空水滨。
酬赠王益舜良殿丞 其二
梅挚（宋代）

风度幽闲识宇高，暂分明寄握牛刀。贾生学赡思仪汉，李白才多合继骚。

步武即看峨豸角，对扬几见掷麟毫。琴斋颂罢吟魂远，时梦钧天醉碧桃。
向衡州生日
王庭圭（宋代）

嵯峨阊阖西风回，赤霄夜半天门开。昴星麒麟下穹昊，两家同日生公台。

两公为谁张与向，人物堂堂真汉相。愿公接武未央庭，禁直金銮对方丈。
辛亥六月读白门悲秋集怀周君实丹三首 其二
王鼎（清代）

铁板铜琶唱，天荆地棘愁。新亭周顗泪，旧院李香楼。

风雨神明泣，江山祖业留。苍凉感禾黍，寥落故宫秋。
谢袁起岩侍郎送盆栀奉老母
楼钥（宋代）

翠绡飞盖拥生香，冰雪精神试晚妆。
鹤发慈亲俄一笑，玉人何事晚升堂。
宋次道家摘宝相花归清平里
梅尧臣（宋代）

往岁见此花开迟，手撷群芳因醉嗅。
今来须约烂熳看，及过风雨又已後。
主人为我特殷勤，架底深深掇孤秀。
密枝阴蔓不争开，薄红细叶尖相斗。
先时已落已扫除，最晚堪怜子所厚。
呼童归遗不可缓，金盘付与急奔骤。
暮还已见映雪髻，初拈尚觉香在袖。
官桥夜市正沽酒，沽酒共赏莫待昼。
次韵张仲实见赠
方回（元代）

久縻官务费爬梳，一旦投閒得自如。
紫绶金章已高阁，青鞋布袜是安车。
漫郎心事诗能说，散圣禅流发未除。
物我重轻中了了，可能秤象待苍舒。
采桑子 咏梅
陈亮（宋代）

黄昏山驿销魂处，枝亚疏篱。枝亚疏篱。酝藉香风蜜打围。
隔篱鸡犬谁家舍，门掩斜晖。门掩斜晖。花落花开总不知。
贺新郎五十八首 其十八
蒋士铨（清代）

我亦悲歌士。忆当时、青云结客，黄沙射雉。三十行年豪气尽，川上低徊流水。

看遍了、江山如此，圆缺阴晴今古共，达人心、那不如灰死。

知我者、二三子。

已曾三食神仙字，笑饥蟫梭巡雪案，消磨败纸。不断车雷喧客枕，欲借杜家聋耳。

更无奈、别人燕市。满目风烟兄弟感，夕阳中、长揖分行止。

都付与、画图里。
绣谷山房藤花下小集分韵
全祖望（清代）

东风吹遍扶留枝，诗人豫拟饯春词。玲珑帘下思手泽，角弓封殖何繁滋。

浑讶轩后苍龙蜿蜒去，胡髯忽自空中垂。斜穿倒挂不可数，化作馀霞千仞辉。

一庭新绿万缨络，雄虹雌蜺交蔽亏。上有游蜂浪蝶探香窟，下有落英片片投酒卮。

主人笑斟琥珀髓，谓诗不咸客无归。我诗草草多率笔，安得横空硬盘与花争崛奇。
武陵春（惜别）
谢懋（宋代）

门掩东风人去后，愁损燕莺心。一朵梅花淡有春。粉黛不忺匀。我亦青楼成卷客，风月强追寻。莫把恩情做弄成。容易学行云。
赠慈上人
赵汝燧（宋代）

踏遍丛林后，归来隐石崖。任梅斜到牖，听竹长侵街。

挂壁尘堆笠，穿山云惹鞋。真机须要悟，馀事是持斋。
既别晦庵复成二诗呈之近欲同游善权不果临行
赵蕃（宋代）

去始丰城剑，还终大仰禅。
纵横几诗句，摹写百山川。
竹使承流日，蓬山促召年。
侬行亦何为，白首使如迁。
巡社纪事
谭垣（清代）

淡水向南趋，乘涨多纡折。古社依上流，番社参差列。

日暮乃停骖，乍望心如结。篱缺见溪光，沙岸水方齧。

谋将社寮移，众番情辞切。我与番众谋，非可一言决。

相度宜周详，经费宜樽节。暂施堤防功，且待秋潦竭。

秉烛坐中庭，劝谕均晓彻。老番共扶携，幼番各持挈。

惇庞诚可嘉，整肃尤可悦。忧劳长善心，此理信前哲。
题沈启南画忘忧草
王世贞（明代）

嫣然一株花，媚此庭中幽。翻觉此名赘，人生何所忧。
边城听角
高骈（唐代）

席箕风起雁声秋，陇水边沙满目愁。
三会五更欲吹尽，不知凡白几人头。
和陶诗 其一 荣木
李贤（原德）（明代）

荣木攸攸，春光在兹。宛其悴矣，孰能恋之。今我不乐，将复何时。

光阴之速，瞬息乎而。
春日即事
王冕（元代）

二月三日雨不歇，桃花杏花吹作泥。
积垒可怜飞燕苦，伤春无奈杜鹃啼。
关河气转风云合，边塞烽多草树迷。
老我疏狂思舞剑，兴来不待五更鸡。
杂题
陆游（宋代）

羊裘老人只念归，安用星辰动紫微。
洛阳城中市儿眼，情知不识钓鱼矶。
野老看云图
刘永之（明代）

文湍激幽涧，白云流远山。偃仰长松下，延眺一怡颜。

清风拂素服，瑶花落树间。拾薪青烟际，煮苓供晚餐。

耽此丘中赏，竟日未言还。
水调歌头 中秋
京镗（宋代）

明月四时好，何事喜中秋。瑶台宝鉴，宜挂玉宇最高头。

放出白毫千丈，散作太虚一色，万象入吾眸。星斗避光彩，风露助清幽。

等闲来，天一角，岁三周。东奔西走，在处依旧若从游。

照我尊前只影，催我镜中华发，蟾兔漫悠悠。连璧有佳客，乘兴且登楼。
减字木兰花 其一 登望韵亭
向子諲（宋代）

两峰对起。象阙端门云雾里。千嶂排空。虎节龙旗指顾中。

箫韶妙曲。我试与听音韵足。借问谁传。松上清风石上泉。
送刘师韩归云中二首 其二
王寂（南北朝）

客里那堪送客行，迢迢烟水指归程。子规催促浑无赖，秋雨留连却有情。

此日短亭轻折柳，何时长路重班荆。著鞭稳上青云去，莫惜因风蚤寄声。
梅花集句 其一○九
李龏（金朝）

倚树空惊白发新，风飘万点正愁人。不知谁唱归春曲，更在朱栏绿水滨。
咏史下·蜀先主
陈普（宋代）

袁涣当年死亦甘，云长平昔竟何贪。
刘巴项领刚如铁，也用随群拜武担。
送彦礼弟赴歙尉四首 其二
张纲（宋代）

池塘春草促君诗，阿绪风流絮欲飞。满眼吾家好风景，正须相赏忽相违。
偈倾一百三十三首
释法薰（宋代）

寻常颠说倒说，何曾开口动舌。
不妨雪上加霜，更与诸人一决。
奉赓赵季茂雪中感兴二首
岳珂（宋代）

晓雪初明瓦，春云密布空。
酒惊蕃鹤远，诗坐灞驴穷。
访戴无嘉客，和陶称倦翁。
应怜四十韵，衣带贺年丰。
子华相公应天院行香归洛川
范纯仁（宋代）

春色鲜明满洛川，青芜白鸟望中閒。千门金碧明初日，四面烟岚簇远山。

桥偃长虹当上苑，水淙鸣玉过通阛。乘骢幸托车尘后，时赖清尊破客颜。
俞夫人杨氏挽诗
韩淲（宋代）

往岁登门日，庭闱见淑称。从夫期鼎贵，有子定登瀛。

鸾诰恩荣在，鱼轩梦幻惊。谁歌蒿里挽，寒雨和松声。
萧阜水仙花
释文珦（宋代）

江妃楚楚大江湄，玉冷金寒醉不归。
待得天风吹梦醒，露香清透绿云衣。
刘吏部挽词
楼钥（宋代）

谁扰奚山众，焚林兽已穷。
徙薪能远虑，下濑得深攻。
南峤肩随息，中朝论愈公。
但知分谤喜，宁肯自论功。
拟齐梁酬所知见赠二首
贯休（唐代）

静只焚香坐，咏怀悲岁阑。佳人忽有赠，满手红琅玕.

不独耀肌魄，将行为羽翰。酬如上青天，风雪空漫漫。

美如仙鼎金，清如纤手琴。孙登啸一声，缥缈不可寻。

但觉神洋洋，如入三昧林。释手复在手，古意深复深。

惭无英琼瑶，何以酬知音。
送同年刘又韩给谏假归涿州二首 其一
周照（清代）

慈母前头拜问安，还家预卜举家欢。几人衣锦行当昼，莫怪乡邻羡又韩。
雨宿武城追和先温州夜宿武城二首 其二
文徵明（明代）

经过言偃邑，非复昔时城。里俗无从问，弦歌空有名。

江湖孤雁断，风雨乱鸡鸣。酒醒青灯暗，春寒一夜生。
长相思·长相思
机先（明代）

长相思，相思长，有美人兮在扶桑。
手攀珊瑚酌霞气，口诵太乙桑东皇。
鲸波摩天不可航，矫首欲渡川无梁。
去时遗我琼瑶章，蛮笺半幅双鸳鸯。
鸳鸯不飞墨色改，揽涕一读三断肠。
前年寄书吴王台，西湖杨柳青如苔。
今年东风杨柳动，鸿雁一去何当回。
欲弹朱弦弦断绝，欲放悲歌声哽咽。
孤鸾夜舞南山云，花渍帘前杜鹃血。
思君不如天上月，夜夜飞从海东出。
月明长傍美人身，美人亦近明月轮。
褰衣把酒问明月，中宵见月如见君。
长相思，长如许。
千种消愁愁不已，乱丝零落多头绪。
但将泪寄东流波，为我流入扶桑去。
呈罗机宜
项安世（宋代）

抗己忧为的，咸腓惧丧躬。自从夫子学，始见古人风。

有直终为讦，能和乃不同。从今师下惠，一瓣敢忘公。
次君表韵答叶少蕴甥
晃冲之（宋代）

老去幽栖谁比数，传君诗一邑人惊。
敢叨礼亦推甥舅，借问年犹丑弟兄。
今日蓍龟真有望，终身木雁两无成。
凡才那可供□去，目送飞霞向赤城。
和顾仲瑛金粟冢燕集
谢应芳（元代）

我昔过北邙，立马山之隈。
为问陇头树，皆云后人栽。
生前尊酒谁不有，无人到此自对青山开。
屋堆黄金五侯贵，难免白骨生苍苔。
道旁多弃夜光璧，爨下谁惜丝桐材。
玉山先生达观者，胸次不著闲悲哀。
清秋携客坟上饮，曲车载酒山童推。
大笑胥魂乘白马，深惭鲧魄化黄能。
墓铭自制诗自挽，视身不翅轻于埃。
鹤群长绕嘉树舞，龟趺并载穹碑来。
鸾翔凤翥玉箸篆，虎踞龙蟠金粟堆。
长吟复短吟，此兴何悠哉。
秋风无情摧万物，芙蓉亦老胭脂腮。
笑言他年翁仲共寂寞，何如此时宾客相追陪。
功名本愁根，富贵真祸胎。
百年能几日？一日能几杯？从兹秉烛长夜饮，犹恐四蛇二
鼠忙相催。
主人沈醉客亦醉，绝倒不顾旁人咍。
北望中州数千里，人家尽作兵前灰。
髑髅委荒郊，孰辨贤与才。
伯夷空忍首阳饿，屈原徒作湘江累。
神仙初无不死药，方士浪说寻蓬莱。
君不见无边之海白淼淼，无名之山青巍巍。
长鲸嘘吸成风雷，徐市一去何曾回。
海喇都老妇
周珠生（清代）

载周花甲后，又过上鬟时。未阅沧桑变，翻嫌日月迟。

貌真成古佛，心转似婴儿。毕竟娲皇世，如松寿可期。
雨中花令（初夏远思）
赵长卿（宋代）

绿锁窗纱梧叶底。麦秋时、晓寒慵起。宿酒厌厌，残香冉冉，浑似那时天气。

别日不堪频屈指。回头早、一年不啻。搔首无言，栏干十二，倚了又还重倚。
祁门竹枝词四首 其二
华汝楫（清代）

凤凰山麓径横斜，换渡频通隔涧槎。一勺凤泉清澈底，半山亭下试新茶。
依韵谢某送行诗
刘敞（宋代）

天涯毕昴隔烟尘，风雪梁山忆侍亲。行记简书聊接淅，去怀印侍正逢春。

评依月旦情增恋，诗感兰陔意重陈。先向沙堤侯归骑，却瞻霖雨作伊晨。
听僧吹芦管
薛涛（唐代）

晓蝉呜咽暮莺愁，言语殷勤十指头。

罢阅梵书聊一弄，散随金磬泥清秋。
秋雷
梅尧臣（宋代）

春雷不发蛰，秋雷不收声。
向无一日雨，今无一日晴。
昨夕玉女笑，闪闪扬目睛。
雷公与雨师，自取号令明。
舒惨由上天，诞妄推五行。
日月不粒食，安问下土耕。
虽然屋瓦烂，还有地菌生。
损彼以益此，谁能较人情。
尧时不无水，用禹水乃平。
黎民思尧仁，往往见於羹。
犹吾大君意，星火立水衡。
水衡虽努力，岂将雷雨争。
岁暮
张耒（宋代）

岁暮无聊客，端居如坐禅。
薄霜犹衣夹，多雨急收田。
落日乌鸢集，晴林橘柚悬。
已无轩冕念，岑寂度残年。
和答诗十首。答四皓庙
白居易（唐代）

天下有道见，无道卷怀之。此乃圣人语，吾闻诸仲尼。

矫矫四先生，同禀希世资。随时有显晦，秉道无磷缁。

秦皇肆暴虐，二世遘乱离。先生相随去，商岭采紫芝。

君看秦狱中，戮辱者李斯。刘项争天下，谋臣竟悦随。

先生如鸾鹤，去入冥冥飞。君看齐鼎中，焦烂者郦其。

子房得沛公，自谓相遇迟。八难掉舌枢，三略役心机。

辛苦十数年，昼夜形神疲。竟杂霸者道，徒称帝者师。

子房尔则能，此非吾所宜。汉高之季年，嬖宠钟所私。

冢嫡欲废夺，骨肉相忧疑。岂无子房口，口舌无所施。

亦有陈平心，心计将何为。皤皤四先生，高冠危映眉。

从容下南山，顾盼入东闱。前瞻惠太子，左右生羽仪。

却顾戚夫人，楚舞无光辉。心不画一计，口不吐一词。

闇定天下本，遂安刘氏危。子房吾则能，此非尔所知。

先生道既光，太子礼甚卑。安车留不住，功成弃如遗。

如彼旱天云，一雨百谷滋。泽则在天下，云复归希夷。

勿高巢与由，勿尚吕与伊。巢由往不返，伊吕去不归。

岂如四先生，出处两逶迤。何必长隐逸，何必长济时。

由来圣人道，无朕不可窥。卷之不盈握，舒之亘八陲。

先生道甚明，夫子犹或非。愿子辨其惑，为予吟此诗。
次韵约之秋怀 其一
李处权（宋代）

野人不入俗，裋褐分田舍。由来黄犊车，不受尘中驾。

空床蟋蟀边，阴牖蒲萄下。适然契幽怀，推枕起中夜。
品令
周紫芝（宋代）

上贼军退舍

西风持酒。诮不做、愁时候。机云兄弟，坐中玉树，琼枝高秀。且莫劝人归去，坐来未久。

甘泉书奏。报幽障、沈烽后。明朝重九，茱萸休恼，泪沾襟袖。怕衰黄花，也解笑人白首。
句
嵊县令（宋代）

一时分付雪儿歌。
谢宣赐金襕
释慧开（宋代）

不是鸡足流传，亦非黄梅分付。
九得天上降来，千载臣僧一过。
中兴佛祖宗风，群魔悉皆惊怖。
祝延圣寿无疆，志愿皇圆永固。
送程给事知越州 其二
何正臣（宋代）

立就金城漳海边，从来经制祇茫然。一千里候无宵警，十万人家自晏眠。

异城早闻回阵马，将军从此罢楼船。功成事往翻然去，用舍如公信可贤。
赠叶一山
牟巘（宋代）

气岸有如许，当年乃鹖冠。觅官谈笑易，知己古今难。

膊耸如山瘦，心坚可岁寒。郎潜有颜驷，博士却儒酸。
泊樟树访屠梦破
陈子升（明代）

岸上话将续，橹声难久停。欲攀彭泽柳，一系楚江萍。

灶隐朱砂暗，门开樟叶青。不嫌霜鬓老，秋晚许重经。
上年九日姚子芗招饮犬河月夜舟行六首 其一
金锷（清代）

上下天光入望宽，秋宵明月正高寒。尽教九曲波无际，化作琉璃一色看。
寄慎伯筠
王安石（宋代）

世网挂士如蛛丝，大不及取小缀之。
宜乎倜傥不低敛，醉脚踏缀青天低。
前日才能始谁播，一口惊张万夸和。
雷公诉帝喘欲吹，咸恐声名塞天破。
文章喜以怪自娱。
不肯裁缩要有余。
多为峭句不姿媚，天骨老硬无皮肤。
人传书染莫对当，破卵惊出鸾凤翔。
人间下笔不肯屈，铁索急缠蛟龙僵。
少年意气强不羁，虎胁插翼白日飞。
欲将独立夸万世，笑诮李白为疾儿。
四天无壁才可家，醉胆愤痒遣酒拏。
欲偷北斗酌竭酒，力拔太华镳鲸牙。
世儒口软声似蝇，好於壮士为忌憎。
我独久仰愿一见，浩歌不敢儿女声。
玄黄不真
释智愚（宋代）

万物自全璧，蒙庄安可刘。
月高松影细，风急雁行低。
谁把丹青入，难将竹帛题。
寒山应笑我，携手职云泥。
送别陈子书
刘家珍（清代）

少小辞家作壮游，秋风秋雨木兰舟。送君心似长河水，万转千回绕渡头。
似矩尚书帅桂道由临川赋诗三首贻彦章内翰谨次元韵送行 其二
韩驹（宋代）

有人谈五岭，崷崒象衡庐。地长十寻竹，波跳三尺鱼。

看公罗鈇钺，笑我老耕锄。敢望频书札，相望万里馀。
某蒙示咏家弟所撰班史属辞长句三叹之余辄用
陈与义（宋代）

隽永杂俎虽甚旨，何似三冬足文史。
羡子皮里西京书，议论逼人惊亹亹。
戏为语韵网所遗，人皆百能子千之。
虽非张巡遍记诵，岂与李翰争毫厘。
不待区区隶古定，便令景宗知去病。
掇要虚烦四十篇，三卷之博能拟圣。
儒林丈人摛藻春，作诗印可融心神。
我亦从今悔迂学，不须更辨瓒称臣。
拜丰陵
张籍（唐代）

岁朝园寝遣公卿，学省班中亦摄行。身逐陵官齐再拜，

手持木铎叩三声。寒更报点来山殿，晓炬分行照柏城。

却下龙门看渐远，金峰高处日微明。
清溪亭
曹纬（宋代）

波平渺渺草萋萋，远目非昏望欲迷。
敢以安閒侵白鸟，聊将衰病照清溪。
百年无事双蓬鬓，万里归心独杖藜。
徙倚无人见牢落，水流东去夕阳西。
酬裴舍人见寄
杨巨源（唐代）

谁道重迁是旧班，自将霄汉比乡关。二妃楼下宜临水，

五老祠西好看山。再葺吾庐心已足，每来公府路常闲。

诗陪亚相逾三纪，石笥烟霞不共攀。
长歌行
陆游（宋代）

人生宦游亦不恶，无奈从来宦情薄。
既不能短衣射虎在南山，又不能斗鸡走马宴平乐。
惟有钓船差易具，问君胡为不归去？片云雨暗玉笥峰，斜日人争石旗渡。
渡头酒垆堪醉眠，白酒醇酽鲈鱼鲜；菰米如珠炊正熟，蓴羹似酪不论钱。
翁唱菱歌儿舞棹，醉耳那知朝市闹。
城门几度送迎官，睡拥乱蓑呼未觉。
大堤曲四首 其四
孙作（明代）

宜城竹叶酒，女子数钱沽。上马问儿童，醉似山公无。
江城子（次韵葛鲁卿上元）
叶梦得（宋代）

甘泉祠殿汉离宫。五云中。渺难穷。永漏通宵，壶矢转金铜。曾从钧天知帝所，孤鹤老，寄辽东。

强扶衰病步龙钟。雪花濛。打窗风。一点青灯，惆怅伴南宫。惟有史君同此恨，丹凤□，水云重。
牧牛词
顾绍敏（清代）

秧针短短湖水白，场头打麦声拍拍。丝杨影里系乌犍，双角弯环卧溪碧。

晚来驱向东阡行，蹋角上牛鞭两声。短童腰笛唱歌去，草深扑扑飞牛虻。

但愿我牛养黄犊，更筑牛宫伴牛宿。年丰不用多苦辛，陇上一犁春雨足。
霹雳引
李攀龙（明代）

平成天地剖九州，罗列五岳江河流。明堂受计朝诸侯。

人马辟易气纵横，悲歌慷慨志不平。
沁园春 寿楚阳赵宰四月初二
周申（宋代）

瑞应柯山，昴宿储祥，嵩岳降神。羡堂堂玉莹，汪汪陂量，一襟风月，满腹经纶。

试问丹砂，聊乘凫舄，来种锦江桃李春。弦歌地，看吏能绰著，荐墨争新。

从兹大振家声。待京国来归专秉钧。想宸恩初拜，北门学士，都能尽道，东阁郎君。

雨细丝轻，梅花金重，两荚宝阶呈瑞蓂。称觞庆，愿莱衣衮衮，长照庄椿。
次韵潘都干菊花六首
项安世（宋代）

食杞何须慕陆，采薇未用夸夷。
别有寒潭秋蕊，能留鹤发松肌。
秋怀次黄仲甄韵
李流谦（宋代）

破晓庭皋一叶风，年华苒苒覉穷。
独携拄杖行溪曲，恐有挐音穷苇丛。
世界大千尘偶集，人生三十日方中。
只须饱饭随比过，矰缴何曾到塞鸿。
宫词
王仲修（宋代）

太平祥瑞符君德，鹤兔芝禾月不虚。
玉检金绳旧仪在，不知谁献长卿书。
秋怀
释文珦（宋代）

霜风吹槁梧，索索生秋声。梁燕已无迹，哀鸿复南征。

游子当此时，转觉难为情。庭闱隔千里，日夜白发生。
升山祠堂
程师孟（宋代）

行处松萝深似幄，望中城郭细如棋。
清泉可惜藏岩下，不作先生洗药池。
汉苑行 其一
朱诚泳（明代）

新水瀰漫溢凤池，娇莺占断绿杨枝。乾坤拍拍春如海，不啻人间草木知。
感兴
鲍溶（唐代）

幽人无近迹，别易会则稀。黄鹤亦姓丁，寥寥何处飞。

时见海上山，绕云心依依。谅无驭风术，中路愁虚归。

童发慕道心，壮年堕尘机。白日不饶我，如今事皆非。

群羊化石尽，双凫与我违。□岳黄金富，轩辕晓霞衣。

谁令日在眼，容色烟云微。
答束徽之索诗
王令（宋代）

世味久已谙，多恶竟少好。
惟诗素所嗜，决切欲深造。
人安己不素，众耻我独冒。
有如獭行迹，欲改复自蹈。
肝肠困寻搜，吻舌倦抟造。
心灵无余多，为此日有耗。
已勤尚无成，既苦每自劳。
自笑如秋蝉，饥极不止噪。
努力排韩门，屈拜媚孟灶。
惟此二公才，百牛饱怀抱。
我如饿旁者，盼盼不得犒。
不知去几多，穷行究未到。
无门隔籓篱，发罅窥堂奥。
爱之不可入，抵触发狂噪。
借使苟有成，不知竟何要。
孤名非所求，弊俗讵足傲。
况乃非所及，穷海未为浩。
不知何时素，定讫死与耄。
因疑今世人，恐有我同操。
徽之才超高，竿幢出标纛。
为学尚淹蕴，富橐不肯暴。
文章内朱豹，外袭一以皂。
大论尤坚强，推舟出行奡。
珉砆不施功，径欲制珪瑁。
幸此不我陋，教诲日陈告。
昨因语及诗，请我使自道。
屡谢不得命，迫窄遂颠倒。
披坚诱羸兵，伏瓴待穿盗。
取媵虽然必，窘穷亦堪悼。
勉为瓦砖投，幸有金珠报。
题云山图八首 其八
张羽（明代）

南山隔秋水，秀色空在眼。褰裳不可涉，临流思无限。

孤舟肯相济，宁辞去人远。
已亥杂诗 118
龚自珍（清代）

麟趾褭蹄式可寻，何须番舶献其琛。
汉家平淮书难续，且仿齐梁铸饼金。
再用元韵二首
王炎（宋代）

倦游莫忘大刀头，老去行藏要熟谋。
少病若能如万福，上书安用学千秋。
碧云合处来何缓，黄鹤飞时挽不留。
后夜月明烟水阔，更呼儿辈洗瑶舟。
满庭芳 春闺
张令仪（清代）

乍雨还晴，嫩寒轻暖，海棠不耐春暄。娇慵如醉，特煞可人怜。

深院重门静锁，生憎煞、燕恼莺喧。又是清明时候也，杨柳欲飞绵。

年年。当此际，鸾消翠黛，鸭冷沉烟。试罗衣宽窄，较不如前。

多半因春消瘦，入膏肓、愁病难痊。常则向、锦衾窝里，挨过卖花天。
句
卢延让（唐代）

只讹些子缘，应耗没多光。（《八月十六夜》）

臂鹰健卒悬毡帽，骑马佳人卷画衫。（送周太保赴浙西）

每过私第邀看鹤，长著公裳送上驴。（《寄友》）

名纸毛生五门下，家僮骨立六街中。（《旅舍言怀》）

云间闹铎骡驼至，雪里残骸虎拽来。（《蜀路》）

树上咨诹批颊鸟，窗间壁驳叩头虫。（《冬夜》）

莫欺零落残牙齿，曾吃红绫饼餤来。

渡水蹇驴双耳直，避风羸仆一肩高。（《雪》）

高据襄阳播盛名，问人人道是诗星。（《吊孟浩然》，

以上并见《海录碎事》）

凉雨打低残菡萏，急风吹散小蜻蜓。（见《锦绣万花谷》）
赵尚书挽诗
叶适（宋代）

材业将时偶，声名斗宠新。
文昌留不住，大尹政通神。
力说和戎好，从撩相国嗔。
春花插秋鬓，还得自由身。
水仙花 其二
韩淲（宋代）

冬深犹有水仙花，雪打霜催更好葩。岁岁山间连槛种，数枝亦足傲尘沙。
次金东园农家杂咏八首
杨公远（宋代）

林下欹倾茅草屋，门前诘曲竹笆篱。
数声清笛知何处，牛背斜阳牧竖吹。
永王东巡歌十一首
李白（唐代）

永王正月东出师，天子遥分龙虎旗。
楼船一举风波静，江汉翻为燕鹜池。

三川北虏乱如麻，四海南奔似永嘉。
但用东山谢安石，为君谈笑静胡沙。

雷鼓嘈嘈喧武昌，云旗猎猎过寻阳。
秋毫不犯三吴悦，春日遥看五色光。

龙盘虎踞帝王州，帝子金陵访故丘。
春风试暖昭阳殿，明月还过鳷鹊楼。

二帝巡游俱未回，五陵松柏使人哀。
诸侯不救河南地，更喜贤王远道来。

丹阳北固是吴关，画出楼台云水间。
千岩烽火连沧海，两岸旌旗绕碧山。

王出三江按五湖，楼船跨海次扬都。
战舰森森罗虎士，征帆一一引龙驹。

长风挂席势难回，海动山倾古月摧。
君看帝子浮江日，何似龙骧出峡来。

祖龙浮海不成桥，汉武寻阳空射蛟。
我王楼舰轻秦汉，却似文皇欲渡辽。

帝宠贤王入楚关，扫清江汉始应还。
初从云梦开朱邸，更取金陵作小山。

试借君王玉马鞭，指挥戎虏坐琼筵。
南风一扫胡尘静，西入长安到日边。
岁晏思归五首
宋庠（宋代）

昔宠尘三事，今怀念一丘。
稻粱争鹜饱，章服裹狙愁。
心与蘧非化，年惊赵语偷。
欲将知止意，归谢汉恩侯。
秋夜长
谢混（魏晋）

秋夜长兮虽欣长而悼速。送晨晖于西岭。迎夕景于东谷。

夜既分而气高。风入林而伤绿。燕翩翩以辞宇。雁邕邕而南属。
咏未开牡丹赠李氏
张浩（宋代）

迎日香苞四五枝，我来恰见未开时。
包藏春色独无语，分付芳心更待谁。
南轩
释德洪（宋代）

南轩日静小帘开，百舌无端唤梦回。莫为杨花不相识，随风还解过墙来。
晓栉
宋祁（宋代）

晓栉理斑鬓，萧萧遍愁颠。
多病始计日，蚤衰不待年。
青青固未几，种种今乃然。
寡发有异象，施髲惭庄篇。
且复委蓬葆，言就东山眠。
戏题睡屏
赵必象（宋代）

秋水盈盈娇眼溜，春山淡淡黛眉轻。
人间一段真描画，唤起王维写不成。
又用前韵谢晏尚书以近著示及
范仲淹（宋代）

祖述贤人业，何因降玄乡。
周公旧才美，夫子近文章。
逸气弥冲斗，雄源甚决潢。
月中灵桂老，春外实芝芳。
远似天无翳，清如塞有霜。
日星图舜禹，金石颂成康。
涡曲风骚盛，营丘学校光。
至精含变化，大手凿洪荒。
崧岳词欺甫，甘泉价掩扬。
满朝当讽诵，终古岂遗忘。
恍若探龙际，森疑履虎傍。
半生游此道，观海特茫茫。
晚行
李纲（宋代）

岁杪旅怀恶，驱车残照中。暮云千里碧，落日半轮红。

掠水起行雁，隔林闻远钟。休鞍僧舍闲，皓月又生东。
酥花韵
吴颐（宋代）

玉指纤纤出后房，似矜随意得奇芳。
只愁暖律争先落，赖有凝脂可旋妆。
近比含饴知有味，不须嚼蕊自闻香。
未应力欲争春巧，喜士深心庶可将。
再咏昆明池习水战
载湉（清代）

有道惟闻守四夷，筹边端合驻雄师。昆明池水无多地，安用区区习战为。
青门引 碧香图题词为叶仲鸾赋即用元韵
梁鼎芬（清代）

霞脸红微，春衫白浅，相逢正是，浴兰天气。碧玉年芳，香囊情好，浴泊天涯有几。

且尽清尊宴，断肠词、知君能记。素绫装卷，紫璚削管，明珠穿字。

直是金荃才子。柰剪叶嵌花，输他风致。名士秋心，佳人春影，乍可描摹三四。

感怅银镫下，算浮生、一般无谓。待侬狂啸，芝焚蕙叹，由来如此。
叔父知县庆宅并章服
史浩（宋代）

芝检荧荧金缕黄，拜恩初捧鹊炉香。花笼丽日晖朱绶，燕啄新泥上画梁。

歌遏行云莺睍睆，舞飘回雪蝶轻狂。一卮竞祝双椿老，伫看于飞到玉堂。
继净头归天衣故里
释绍昙（宋代）

归访荆溪旧钓蓑，看长空雁影沉破。
临风一扫无踪迹，净地岂容人放屙。
挽尤尚书二首
彭龟年（宋代）

太史病已革，君王意尚疑。
欲为宣室召，深动画堂思。
共起云亡叹，空嗟大用迟。
九原如可作，愿赋百身诗。
寄陆彦回同年
张舜民（宋代）

忍从多难生华发，枉被高谈敝黑貂。
策马又从关塞去，空将回首恋中条。
馆中新蝉
杨亿（宋代）

碧城青阁好追凉，高柳新声逐吹长。
贵伴金貂尊汉相，清含珠露怨齐王。
兰台密侍初成赋，河朔欢游正举觞。
云鬓翠緌徒自许，先秋楚客已回肠。
汤九山年七十矣诗来悔进德修业之迟和答
区越（明代）

青云路远圣门深，六籍朝昏未绝吟。分付何曾赊日晷，送迎只绝到榕阴。

梁公较老能高第，卫武馀生未息心。合一甘泉有高论，几人能解领馀音。
喜清远兄至以齐已诗长忆旧山日与君同聚沙十字为韵 其八
释宗泐（明代）

少年同居日，闻君拂丝桐。高斋月照席，两耳生秋风。

当时青云士，奇文咏空同。往事春花歇，江水今自东。
韩信城
李良柱（明代）

不学淮阴母，难同张子房。本为真国士，何用假齐王。

古庙临流水，荒城锁夕阳。断碑零落尽，千古叹弓藏。
栽梅
郭印（宋代）

平生不爱花，独喜雪中梅。
江皋无人问，移近小亭栽。
连朝勤培无，的皪犯寒开。
青枝缀琼粒，绛萼扶冰腮。
奇哉出群姿，不待春风媒。
调羹贪结子，碎玉点苍苔。
病足戏效乐天体
楼钥（宋代）

课得退连茹，蓬逢新太医。
居闲幸余暇，养病任多时。
步屧虽非便，调琴足自怡。
晓来风雨急，高卧到晨炊。
送程给事知越州 其一
沈绅（宋代）

天街雨歇槐飞花，镇东新府腰青緺。晓排阊阖辞玉皇，肃斋先过文德衙。

赤墀再拜升东涂，赭袍前对明朱霞。公行早为上所器，恩言褒宠何光华。

翰林紫微文章公，欢然惜去宴头加。东堂西府争落笔，诗艳万丈灵星槎。

行周四方心尚壮，劲气晚节开胡沙。东南便乡久思归，翠岩白水得地嘉。

秋风鲈鱼正鲜肥，旗鼓满城看过家。吾乡禹功有馀烈，旧俗质厚民不哗。

比年天时苦荒札，大资公已勤栉爬。行当下车镇清和，仁贤相继自足夸。

蓬莱到日望三山，海波浸眼穷天涯。酒浓诗豪真乐都，莫为画船留若耶。

公才甚高宜大用，归来禁鼓听新挝。
宾阳即事
张祐（明代）

怪底官劳万里行，天涯此际是何程。胡嫌老鹤依人瘦，雅爱梅花照眼清。

浪有新题留败壁，愧无长策卫苍生。巡檐镇日闲排遣，多谢烽墩为息兵。
春寒
陆游（宋代）

高楼坠绿珠，恶客碎珊瑚。
未抵春寒夜，贫翁丧故襦。
漫成二绝
宋庠（宋代）

代故由来足纠纷，高才忧世强云云。
太宗不用长沙传，虚使群臣諡孝文。
从丁家洲避风行小港出荻港大江三首 其二
杨万里（宋代）

荻篱萧洒织来新，茅屋横斜画不真。乾地种禾那用水，湿芦经不自成薪。

岛居莫笑三百里，菜把活它千万人。白浪打天风动地，何曾惊著一微尘。
奉和圣制谒玄元皇帝庙斋
张九龄（唐代）

兴运昔有感，建祠北山巅。云雷初缔构，日月今悠然。

紫气尚蓊初，玄元如在焉。迨兹事追远，轮奂复增鲜。

洞府香林处，斋坛清汉边。吾君乃尊祖，夙驾此留连。

乐动人神会，钟成律度圆。笙歌下鸾鹤，芝朮萃灵仙。

曾是福黎庶，岂唯味虚玄。赓歌徒有作，微薄谢昭宣。
山舍小轩有石竹二丛鬨然秀发因成二章
林逋（宋代）

青帘有酒不妨赊，素壁无诗未足夸。
所重晚芳犹在日，可关秋色易为花。
深枝苒苒妆溪翠，碎片英英剪海霞。
莫管金钱好行市，寂寥相对是山家。
二月初八日谒陵启程驻跸烟郊行宫作
弘历（清代）

翠䍐葳蕤启诘朝，桥山展谒告兵销。面瞻烟墅楼横近，背指潞城塔矗遥。

踠地黄金柳吐穗，际天绿玉麦含苗。行宫清憩还徼倖，免治军书饬善敹。
乍归九首
刘克庄（宋代）

绝爱墙阴橘，花开满院香。
邻人欺不在，稍觉北枝伤。
送谦侍者还乡省亲
释崇岳（宋代）

有句无句藤倚树，铁壁银山没回互。
三千里外面尊堂，一毫头上全体露。
睦州谩说编蒲屡，新丰卖峭不归去。
今人不比昔时人，出门便是还乡路。
刘氏馆集隐客、归和、子元、及之、子蒙、晦之
元稹（唐代）

湿垫缘竹径，寥落护岸冰。偶然沽市酒，不越四五升。

诗客爱时景，道人话升腾。笑言各有趣，悠哉古孙登。
留别社友
胡仲参（宋代）

漫浪归来六换秋，又携书剑入皇州。
得些湖海元龙气，作个出川司马游。
奔走客城因念脚，勾牵时事上眉头。
中朝满目皆知已，还有篇诗遣寄不。
兄长省试下第还乡以不及顾拊景衡于此情见于诗谨次韵
许景衡（宋代）

江边送我赴瀛洲，风物萧萧又见秋。百岁能禁几回别，此生已是十年愁。

塞鸿自觉东南远，汴水谁教日夜流。泪湿西风知有寄，尘沙漠漠漫回头。
续潘探花捣衣曲
郑会（宋代）

白石砧，秋沉沉。
家家捣衣灯下补，惟有妾家心最苦。
妾初嫁来补几时，良人从军今不归。
去时杨花未飞絮，欲着春衫裁白苧。
秋来暑尽白苧寒，远征未必便可还。
宫裘止是赐上将，良人犹在行伍间。
捣衣捣衣寄将去，闻道分兵又西戍。
茫茫莎草生寒尘，沙场不见愁杀人。
堂前阿姑老，得君早归好。
捣衣捣衣空断魂，因□上有双泪痕。
边功未成君着力，妾身孤单君莫忆。
过申州作
方干（唐代）

万人曾死战，几户免刀兵。井邑初安堵，儿童未长成。

凉风吹古木，野火烧残营。寥落千馀里，山高水复清。
再次前韵六首 其三
张嵲（宋代）

齐国馈时堪出走，东山携处未生憎。道人莫谓全无念，行乐须知此日曾。
早梅芳近 辛亥中秋后三日，澹庵招同彊村汎舟，越来溪寻石湖居士故迹，自横塘载月而归。
郑文焯（清代）

水荭疏，霜叶冷，一塔招提境。歌钿尘断，画舸波閒见明镜。

故桥鸥鹭迹，坏壁龙蛇影。看云归鸟没，客思正孤迥。

缓清觞，揽素景。秋倦登临兴。侵溪渔火，蹋月菱讴半烟暝。

泪添波入酒，梦破山横枕。漫重来，载愁湖上艇。
泉州贡院举梁八咏
真德秀（宋代）

万间贡宇旧巍巍，更辟新楹广旧规。
岂为儒生决科计，要培宗社太平基。
佛灯珣和尚赞
释宗杲（宋代）

天姿出格萧洒，胸次过人惺惺。
临济顶中髓，杨岐眼里睛。
棒头明杀活，喝下显疏亲。
孤鸾无伴侣，师子不同群。
钟山佛教鉴之嫡子，双径山僧之法兄。
赠青城山威仪观李鍊师
张方平（宋代）

天仓三十六峰下，犹有轩辕辙迹存。丹灶前临六时水，芎田远接九仙门。

火芝夜照千灯迥，江树朝涵一气浑。道友相邀寻异药，携筇几到老人村。
偈五首
释善清（宋代）

掩息茅堂这六冬，心忘境寂万缘空。
不知幻业从何起，依旧令教振祖风。
以桃杯及西帨寿李伯襄各系以诗 其一
李云龙（明代）

本为天上种，新自广东来。愿以千年实，长承万寿杯。

频浮霞彩动，欲渡云和催。留取君遗核，君王甲帐开。
杂兴
陆游（宋代）

鳗井初生一缕云，鲍郎山下雨昏昏。
橹声呕轧秋空晓，水际人家尚闭门。
题新居寄元八
白居易（唐代）

青龙冈北近西边，移入新居便泰然。冷巷闭门无客到，

暖檐移榻向阳眠。阶庭宽窄才容足，墙壁高低粗及肩。

莫羡升平元八宅，自思买用几多钱。
回愚
方回（元代）

人云回也乐，愚亦定何如。
瘠产今无几，荒园尚有余。
离骚香草木，尔雅古虫鱼。
名数谁能记，年来懒著书。
登金坛城望茅山
赵帅（清代）

闲上孤城眺远郊，云端翠巘列三茅。昨宵梦入华阳洞，白月松间照鹤巢。
和郭员外题万里桥
薛涛（唐代）

万里桥头独越吟，知凭文字写愁心。

细侯风韵兼前事，不止为舟也作霖。
槐竹
米芾（宋代）

槐前竹后午阴繁，壶岭华胥屡往还。雅兴欲为十客具，人和端使一身閒。
次韵董彦速送珍上座还漳江
谢薖（宋代）

阿师身小胆能大，文字宁追权可游。寻山红叶半旬雨，过我黄花三径秋。

随处庞公虽有偈，他年支遁恐难酬。经行若个门风是，闻说漳江似赵州。
塞上行
鲍溶（唐代）

西风应时筋角坚，承露牧马水草冷。

可怜黄河九曲尽，毡馆牢落胡无影。
挽宜人赵氏
程珌（宋代）

分胄天皇媛，来嫔相国孙。孝慈山上梓，法度涧滨蘩。

凤去箫沉响，鸾空镜掩痕。家庭熏沐事，千古说南轩。
二十日到城中见交旧
邵雍（宋代）

年年此际走烟岚，人亦何尝谓我贪。
归见交亲话清胜，且无防患在三缄。
边城谣
陆深（明代）

金木难，丑之年，大同六月风尘连。将军死绥战士哭，束刍斗米当十千。

司徒受命出饷边，纶巾羽扇何翩翩。指挥捆载赴急援，上山下山鱼贯联。

营中望见气十倍，抆涕裹血张两弮。君不见丞相昔日下三川，木牛流马何其便。

司徒之功相后先，司徒之功相后先，请观渭上田。
第六十八蓝市廛颂
释义青（宋代）

日出升空高下周，昆崙源派入川流。春山云逗风无尽，雁去回南天地秋。
临江仙·昨夜个人曾有约
纳兰性德（清代）

昨夜个人曾有约，严城玉漏三更。一钩新月几疏星。夜阑犹未寝，人静鼠窥灯。
原是瞿唐风间阻，错教人恨无情。小阑干外寂无声。几回肠断处，风动护花铃。
寄惠椿亭侍郎 其一
福康安（清代）

城南韦杜甲门高，垂老论文意气豪。记否朝回花底宴，酒痕犹渍旧宫袍。
皇祐观享明堂六首
佚名（隋代）

艺祖造邦，二宗绍德。
肃雍孝享，登配环极。
先训有开，菲躬何力。
歆声锡义，保民丽亿。
新春感事八首终篇因以自解
陆游（宋代）

梁州陌上女成群，铜绿春衫罨画裙。
相唤游家园里去，秋千高挂欲侵云。
书怀
黄滔（唐代）

退耕逢歉岁，逐贡愧行朝。道在愁虽浅，吟劳鬓欲凋。

破村虹入井，孤馆客投魈。谁怕秋风起，听蝉度渭桥。
独游曹氏园馆因寄伯玉
苏舜钦（宋代）

去年把酒共徘徊，今日寻幽独此来。竹密似嫌闲客入，梅含应待主人开。

赞谋盛府方投刃，捍患长堤正展才。早晚得归如旧约，伴君池上倒尊罍。
晓出东平州十韵
薛瑄（明代）

宪节凌秋发，城门逼晓开。沟长流水去，野旷远风来。

跋马桥频度，看山客屡回。川原行未已，齐鲁望悠哉。

汉检天门石，秦碑海岸台。

淡烟横曲阜，旭日上蓬莱。遗迹怀前古，观风慰好怀。

衢樽须共饮，井税不烦催。每见桑麻野，深期杞梓材。

行歌方自得，前陟更崔嵬。
送心觉原之天台
释妙声（明代）

煌煌西方教，神化敷四海。自从永平来，东渐已千载。

玄风被遐永，佛日垂光彩。法运虽中微，亢龙终靡悔。

岂惟其数然，无乃彼相罪。诸公极扶持，戮力净氛霭。

百足信不僵，浡兴如有待。维君富才艺，嗜道甚饥馁。

感激赴前途，力行知非殆。丹邱郁峨峨，白石何磊磊。

山川亦良是，塔庙今犹在。世道若翻覆，主维藉玄宰。

欲树大法幢，当著忍辱铠。吾教得琏嵩，禅林有元凯。

君名日已起，我发行当改。安得赴远游，相从拾兰茝。
昔日行赠许应元使君
皇甫汸（明代）

昔日与君相别处，越江一夜秋涛去。今日与君相见时，吴宫三月春风吹。

人生聚散何草草，春来秋逝伤怀抱。转盼流光安可知，策足要津苦不早。

少年避世汉廷中，俛首潜郎画省东。不事簿书羞问马，空将词赋擅雕虫。

贾生果遭绛侯妒，汲孺亦被公孙怒。谪去䰟销湘水滨，归来泪尽燕城墓。

敝庐萧萧落日曛，高车门外过缤纷。已扫松萝谢逋客，犹随轩冕对夫君。

夫君倜傥青云器，奉节聊为苍水使。酌酒何关世上情，论文且发囊中秘。

白首相期在令猷，荣名莫遣为身累。君从北关谒丹墀，余守南山偃桂枝。

讵堪玄度孤明月，却照杨朱两路岐。
龙图蔡学士镇高密
宋祁（宋代）

厌直坡銮引郡章，玉虬移刻对清厢。
留符恳避离宫签，怀绶贪过白昼乡。
书阁迥巢双凤羽，诏泥残和五芝房。
追锋只恐归期迫，胥蟹腴鱼计早尝。